Khamera

Khamera ke sedirisiwa se se dirisiwang go tsaya le go boloka ditshwantsho le dibidio, e ka nna e le ka dijithale ka sensara ya ditshwantsho ya eleketeroniki, kgotsa ka khemikhale ka sedirisiwa se se bosisi mo leseding se se jaaka filimi ya dinepe. Jaaka thekenoloji e le botlhokwa thata mo mafapheng a go tsaya dinepe le go tsaya dibidio, dikhamera di nnile le seabe se segolo mo go tsweleleng pele ga botaki jo bo bonwang, metswedi ya dikgang, boitumediso, go tlhokomela le dipatlisiso tsa saense. Go tlhamiwa ga khamera go simolotse ka ngwaga wa lekgolo la bo 19,  mme fa e sa le ka nako eo go ntse go fetoga fa thekenoloji e ntse e gatela pele, mme seno sa dira gore go nne le mefuta e mentsi ya dikhamera le dikai ka ngwaga wa lekgolo la bo 21 la dingwaga.

Dikhamera di dira ka ditsela le dikarolo tse di farologaneng tsa metjhini le melao-motheo. Seno se akaretsa taolo ya go tlhagelela, e e laolang selekanyo sa lesedi le le fitlhang kwa sensareng kgotsa kwa filiming; lense, e e tsepamisang lesedi; sebatli sa pono, se se letlang modirisi go bona pono pele; le filimi kgotsa sensara, e e tsayang setshwantsho.

Go nale mefuta e le mmalwanyana ya dikhamera, mme nngwe le nngwe ya yone e tshwanela tiriso e e farologaneng e bile e nale bokgoni jo bo kgethegileng. Dikhamera tsa lense e le nngwe (SLR) di tsaya ditshwantsho le nako ya nnete, tse nepahetseng ka lense. Dikhamera tsa fomate e kgolo le tsa fomate e e magareng di naya resolushene e e kwa godimo ya setshwantsho mme gantsi di dirisiwa mo go tseyeng dinepe tsa seporofešenale le tsa botaki. Dikhamera tse dinnye, tse di itsegeng ka go rwalega le go nna bonolo ga tsone, di ratiwa thata mo go tseyeng dinepe ga bareki. Dikhemera tsa Rangefinder, tse dinang le dithulaganyo tse di farologaneng tsa go leba le go tsaya ditshwantsho, di ne di dirisiwa thata mo bobegadikgannyeng jwa dinepe . Dikhamera tsa ditshwantsho tse di tsamayang di diretswe go filima diteng tsa difilimi, fa dikhamera tsa dijithale, tse di neng tsa anama kwa bokhutlong jwa lekgolo la bo 20 la dingwaga le kwa tshimologong ya lekgolo la bo 21 la dingwaga, tsone di dirisa disensara tsa ileketeroniki go tsaya ditshwantsho le go di boloka.

Go o ke tsega ga tlhabologo ka bonako ga thekenoloji ya dikhamera tsa megala ya letheka mo lekgolong la bo21 la dingwaga go dirile gore go se ka ga bonala sentle pharologanyo fa gare ga dikhamera tse di kgethegileng le didirisiwa tse di dirang ditiro tse dintsi, ka gonne khamera ya di-smartphone e bonolo go e dirisa, mme seno se tlhotlheletsa thata kafa setšhaba se tlhamang, se abelanang le go dirisa diteng tse di bonwang ka gone.

 Ditshupetso 

Karolo:Khamera